Čaplovič, Dušan, poslanec NR SR (2010-11-03):
Ďakujem veľmi pekne, pán podpredseda, predsedajúci. Doterajší platový základ zodpovedajúci trojnásobku priemernej nominálnej mesačnej mzdy je tým objektívnym východiskom, ktorý sa od roku 2003 osvedčil a Súdna rada žiada, aby vo vzťahu k sudcom bol jediným východiskom aj naďalej. 3. Súdna rada očakáva, že bude prizvaná k rokovaniam k uvedenej téme, a je pripravená podieľať sa aj na hľadaní takého prijateľného riešenia potrebných úspor, ktoré nebudú spochybňovať nezávislosť sudcovského rozhodnutia a rozhodovania. Na okraj ešte dve poznámky. Veľa sme počuli alebo počúvali pri tvorbe Špeciálneho súdu, aké je potrebné, aby sudcovia boli zaplatení, že to je jedno z protikorupčných opatrení. Nechcem útočiť na kolegov zo Špecializovaného súdu, lebo tieto názory padali nie z ich úst. Ja pripomínam, hovorím teda v mene Súdnej rady a v mene predsedu Súdnej rady, že celkové znižovanie rozpočtu pre súdy bude viesť k prepúšťaniu na súdoch a znižovaniu platov v súdnictve u asistentov, vyšších súdnych úradníkov, čakateľov a zapisovateliek. Toto vytvára priestor pre dlhoročné súdne spory, úniky citlivých informácií a odchodu skúsenej administratívy. Skúsená zapisovateľka na súde je často na nezaplatenie. Druhá poznámka sa týka jednej zo základných vecí sudcu, že sa má podieľať vlastne na hospodárení štátu. Toto nebolo ani pred novembrom 1989, ak občan bude hľadať ochranu pred zlým rozhodnutím štátneho orgánu, ak podnikateľovi vznikne zásahom štátu škoda a štát by mal platiť, je možné, že sa ohrozí nezávislosť sudcov. Máme tu arbitráže za 20 miliárd a miliardové spory so štátom a teoreticky je vždy možné, že aj štát môže pochybiť a v právnom štáte musí nájsť každý na súde rovnakú ochranu svojich práv. Súdnictvo, vážené dámy, vážení páni, ako sa na záver konštatuje, nie je akciová spoločnosť ani štátny podnik. Toľkoto zo stanoviska Súdnej rady, ktorej nebolo jeho predsedovi umožnené tuná vystúpiť v Národnej rade Slovenskej republiky pred váženým plénom, čo považujem skutočne za škandál. Teraz mi dovoľte ešte povedať niekoľko poznámok, skutočne krátkych, aj za mňa, lebo som nechcel hovoriť v rôznych faktických pripomienkach, ktoré trhajú myšlienky. Viete, keď som si prečítal tento návrh, ktorý vzišiel predovšetkým zo strany pána predsedu Národnej rady a predsedu SaS, ku ktorému sa pridali ďalší zo zástupcov iných politických strán, ktorí sú v parlamente, tak by som si rád povedal, že, Bože, odpusť im, lebo nevedia, čo činia, ale uvedomujem si aj to, že slávny Aristoteles mal peknú myšlienku a týka sa to aj tohto návrhu: „Myslenie občas škodí zdraviu.“ Tento návrh skutočne nie je konzistentný a vytvára naozaj, ak pôjdeme naozaj na čisté znižovanie platov, aj ja patrím k tým poslancom, ktorý je ochotný hovoriť o svojom plate, o znižovaní konkrétne svojho platu. Áno, to je to solidárne. Ale odmietam, aby sa siahlo na plat asistenta, aby sa siahalo na plat alebo na mzdy, ktoré sa vykrývajú poslaneckým kanceláriám. Toto zásadne odmietam. Poďme sa baviť predovšetkým o plate poslanca Národnej rady a potom myslím si, že môžeme dosiahnuť jednoznačný konsenzus. Schodkoví „jastrabi“, a vy k nim asi patríte tiež, pán predseda Národnej rady Slovenskej republiky, sa teraz veľmi často predvádzajú a často pod vplyvom médií, lebo my už nerobíme pre občanov Slovenskej republiky, my často reagujeme a celkom otvorene, čo hovoria médiá, čo nám diktujú médiá Slovenskej republiky. (Potlesk.) Toto treba v Slovenskej republike a v Národnej rade odmietnuť. Nebojme sa povedať svoj názor! Nebojme sa povedať svoj názor, pretože ak má byť kvalitne zaplatený poslanec, tak predovšetkým aby vykonával kvalitnú prácu – a o toto podstatne ide – a nech je aj zaplatený. My dnes vnímame, že platy niektorých hovorcov vo vláde Slovenskej republiky sú ďaleko vyššie ako platy poslancov Národnej rady. Aká je zodpovednosť toho hovorcu (potlesk) a aká je zodpovednosť poslanca Národnej rady (potlesk) alebo člena vlády Slovenskej republiky? O týchto veciach poďme hovoriť. A preto naozaj odmietam sa podliezať a klaňať pred novinármi Slovenskej republiky a na základe ich volania akože za občanov Slovenskej republiky, „ich poznatkov“ sa podriaďovať v tejto oblasti v Národnej rade Slovenskej republiky. Preto nemôžem tento návrh, ktorý ste predložili, pán predseda Národnej rady, so skupinou poslancov v žiadnom prípade podporiť. Ďakujem veľmi pekne. (Potlesk.)